Gandia finalitza la unió de les seues zones industrials i la ciutat amb carrils bici gràcies a una ajuda de quasi 200.000 euros de lIIVACE
08 gener 2025

## Gandia finalitza la unió de les seues zones industrials i la ciutat amb carrils bici gràcies a una ajuda de quasi 200.000 euros de lIIVACE08 gener 2025Última actualització: 08 gener 2025

![](../gestion/img/0b7edea02e217f52e16bfd321745703690711d50a0d7af8c08195bb14ed57473.jpg)  
  

La coordinadora general d'Urbanisme, **Maite Alonso**, acompanyada pel cap de servei d’Infraestructures i Planificació Urbanística de Gandia, **Josep Blasco**, ha comparegut aquest matí en roda de premsa per a informar que demà s'inicien les obres de millora, modernització i dotació d'infraestructures i serveis en el polígon Benieto, un projecte clau per a enfortir la competitivitat empresarial i modernitzar les àrees industrials de Gandia.

Aquest projecte compta amb un pressupost de 200.0000 euros (IVA inclòs), dels quals 140.800 euros (70,4%) han sigut subvencionats per l'Institut Valencià de Competitivitat Empresarial (IVACE), dins de les ajudes de la Generalitat Valenciana per a la millora de polígons industrials en l'exercici 2024, mentre que la resta ha sigut aportada pel consistori.

  
Tal com ha explicat Alonso, es tracta de la tercera d'aquest tipus d'ajudes que es van sol·licitar i concedir en 2024 després de les dels polígons Alcodar i Rajolar.

Quant als treballs, tenen un termini d'execució de dos mesos aproximadament i permetran la unió del carril bici ja existent en la ‘Ronda de l'Anella' amb el del polígon Benieto, amb la qual cosa possibilita la connexió “de tota la trama de carrils bici ja existents que van des del polígon Benieto cap a Oliva, el Grau i Sanxo Llop”, ha destacat la coordinadora, qui ha informat que l'actuació es durà a terme a través del pont del Raval/carrer Tetuà.

  
D'aquesta manera, els tres carrils per a vehicles actualment existents en el pont es mantindran, però es reordenaran els espais, per la qual cosa es podrà instal·lar un carril bici i ampliar la vorera existent. A més, es contempla la reordenació dels accessos al carrer Tetuà, es millorarà paisatgísticament la zona, la senyalització, la il·luminació i el sistema de clavegueram.

“_Complim amb una petició dels empresaris dels polígons per a convertir les zones industrials ens espais més atractius per a la inversió i la generació d'oportunitats, alhora que facilitem i promovem una mobilitat més sostenible_”, ha conclòs Alonso.

  
**Inversions de l'IVACE a Gandia**

L'Institut Valencià de Competitivitat Empresarial és una institució de la Generalitat Valenciana compromesa a impulsar projectes de modernització, sostenibilitat i competitivitat en sectors estratègics de l'economia regional. En aquest sentit, la implicació del sector i l'aposta del govern municipal pel desenvolupament i posada en valor de les seues àrees industrials ha possibilitat que des de 2017 fins a 2024 s'hagen realitzat inversions per valor de més de 4,2 milions d'euros. D'aquesta quantitat, el 86,21% ha sigut aportat per l'IVACE. D'aquestes inversions, el polígon Alcodar ha rebut 1.900.000 €; el de Benieto, 1.500.000 €; el de Rajolar, 600.000 €; i el de La Vital, 200.000 €.

Per la seua banda, Blasco ha incidit que amb aquesta intervenció es finalitza la connexió dels carrils bici que circumscriuen els polígons industrials i els connecten amb el centre de la ciutat. “_Era la part que ens faltava per a millorar la mobilitat sostenible amb aquestes àrees. Una actuació que hem pogut realitzar gràcies a la modificació de les bases de la convocatòria que ara permeten actuacions en l’entorn dels polígons_”.

El tècnic municipal ha destacat que gràcies a les ajudes sol·licitades a l'IVACE s'han realitzat més de 5 quilòmetres de carrils bici alhora que s'han humanitzat espais, plantat vegetació i millorat l'enllumenat, el mobiliari i el clavegueram.